**2024 წლის სახელმწიფო ბიუჯეტის დოკუმენტში იდენტიფიცირებული რისკების მატერიალიზაციის ანალიზი**

აღნიშნული დოკუმენტი მოიცავს 2024 წლის ბიუჯეტის კანონზე თანდართული მაკროეკონომიკური რისკების მატერიალიზაციის ანალიზს. 2023 წლის დეკემბერში დამტკიცებულ 2024 წლის სახელმწიფო ბიუჯეტის კანონზე თანდართულ სცენარების ანალიზის დოკუმენტში იდენტიფიცირებული იყო შემდეგი რისკ ფაქტორები:

* ფულადი შემოდინების შემცირება
* ტურიზმის გლობალური სენტიმენტების გაუარესება
* გლობალური სავაჭრო ბრუნვის შემცირება
* რეგიონული რისკები
* გამკაცრებული მონეტარული პოლიტიკის შენარჩუნება
* მსოფლიოში ეკონომიკური ზრდის მოსალოდნელი შემცირება

აღნიშნული რისკების ანალიზი აჩვენებს, რომ იდენტიფიცირებული რისკებიდან 4 არ რეალიზდა, 1 მხოლოდ ნაწილობრივ, ხოლო 1 რისკი რეალიზდა. რისკები, რომლებიც არ რეალიზდა, ნეგატიურის ნაცვლად პოზიტიური მიმართულებით აისახა ქვეყნის ეკონომიკურ განვითარებაზე. აღნიშნული რისკების მატერიალიზაციის შედეგებმა, სხვა ფაქტორებთან ერთად განაპირობა თავდაპირველი 5.2%-იანი ზრდის ნაცვლად 9.4%-იანი ეკონომიკური ზრდის ტემპი.

**ფულადი შემოდინების შემცირება**

პანდემიის დასრულებისა და რუსეთის მიერ უკრაინაში შეჭრის შემდეგ მნიშვნელოვნად იყო გაზრდილი საქართველოში როგორც ტურიზმიდან მიღებული შემოსავალი, ასევე - გადმორიცხული ფულადი თანხები. იქიდან გამომდინარე, რომ აღნიშნულ პერიოდში ტურიზმიდან შემოსავლის ზრდის ერთ-ერთ წყაროს წარმოადგენდა რუსეთიდან, უკრაინიდან და ბელარუსიდან შემოსული მოსახლეობა და მათ მიერ გაწეული ხარჯები, რასაც თან ახლდა გაზრდილი ფულადი გზავნილებისა და ჩარიცხვების მაჩვენებელი, მოსალოდნელი იყო, რომ აღნიშნული ტენდენცია მუდმივად არ გაგრძელდებოდა და 2024 წელს ადგილი ექნებოდა ფულადი შემოდინებების შემცირებას. აღსანიშნავია, რომ 2024 წელს ჩარიცხული ფულადი გზავნილების ოდენობა შემცირდა 18.9%-ით. ამასთან, შემცირება დაიწყო 2023 წლის მაისიდან და კლებაში ძირითადი წვლილი რუსეთიდან ფულადი გზავნილების კლებამ შეიტანა, როგორც მოსალოდნელი იყო. 2024 წელს გზავნილების შემცირება დაფიქსირებულია რუსეთიდან და ყაზახეთიდან, სადაც რუსეთიდან ფულადი გზავნილების შემცირების წვლილი 23.8 პროცენტულ პუნქტს შეადგენს. აღსანიშნავია, რომ 2024 წელს ტურიზმიდან შემოსავლები გაიზარდა 7.3%-ით, რაც ნომინალურ გამოსახულებაში 300 მლნ აშშ დოლარს შეადგენს. შესაბამისად, ფულადი გზავნილების კლება უფრო მაღალია, ვიდრე ტურიზმიდან მიღებული შემოსავლების ზრდა, რაც გულისხმობს რომ მიუხედავად ტურიზმიდან შემოსავლების ზრდისა, მან მაინც ვერ დააკომპენსირა ფულადი გზავნილების აღნიშნული შემცირება და საბოლოოდ, ამ ორი არხის საშუალებით ფულადი შემოდინებების კლება გამოიწვია 485 მლნ აშშ დოლარით. ყოველივე აღნიშნულის გათვალისწინებით, შეგვიძლია ვთქვათ რომ 2024 წელს ადგილი ჰქონდა ფულად შემოდინებებთან დაკავშირებული რისკის მატერიალიზებას და ფულადი შემოდინებები შემცირდა.

**ტურიზმის გლობალური სენტიმენტების გაუარესება**

არ რეალიზდა ტურიზმის გლობალური სენტიმენტების გაუარესებასთან დაკავშირებული რისკი. რისკ-ფაქტორებში აღნიშნული იყო, რომ მიუხედავად არსებული დადებითი ტენდენციებისა, კვლავ გამოწვევად რჩებოდა საშუალოვადიანი პერიოდისთვის ტურიზმის გაუმჯობესებასთან დაკავშირებული საკითხები. 2024 წელს გაიზარდა როგორც საერთაშორისო ტურისტებისა და ვიზიტორების რაოდენობა, რამაც შეადგინა შესაბამისად 9.0 და 4.6 პროცენტი, ასევე ტურიზმიდან მიღებული შემოსავალი გაზრდილია 7.3 პროცენტით (რაც 2019 წელთან შედარებით 35.4 პროცენტიან ზრდას გულისხმობს). აღსანიშნავია, რომ ტურიზმიდან მიღებული შემოსავლის ზრდაში მაღალია ისრაელის (3.1 პ.პ) წვლილი, ხოლო რუსეთმა უარყოფითი (-2.1 პ.პ) წვლილი შეიტანა.

**გლობალური სავაჭრო ბრუნვის შემცირება**

გლობალური სავაჭრო ბრუნვის შემცირების რისკი არ რეალიზდა 2024 წელს. აღსანიშნავია, რომ 2020 წელს სავაჭრო ბრუნვის შემცირების შემდეგ მისი გაუმჯობესება დაიწყო მოსალოდნელზე უფრო სწრაფი ტემპებით. თუმცა, 2024 წლის ოქტომბერში საერთაშორისო სავალუტო ფონდის მიერ გაკეთებული შეფასებით, 2024 წელს მოსალოდნელი იყო მსოფლიო საქონლის ექსპორტის 2.8 პროცენტით გაზრდა, ხოლო იმპორტის 2.4 პროცენტით გაზრდა.

გამომდინარე იქედან, რომ რუსეთი და უკრაინა სოფლის მეურნეობის საქონლის ძირითადი ექსპორტიორები არიან, მოსალოდნელი იყო, რომ კვლავ გაზრდილიყო სურსათზე გლობალური ფასები. უკრაინაში მიმდინარე ომის გამწვავების შემთხვევაში კი საკვებსა და საწვავზე ფასების ზრდა გამოიწვევდა მიწოდების შეფერხებას. ამის მიუხედავად, 2023 წელს დაფიქსირებული შემცირებული ექსპორტისა და იმპორტის შემდეგ, 2024 წელს მდგომარეობის გაუმჯობესება იყო მოსალოდნელი.

გაეროს არსებული მონაცემებით, 2024 წლის განმავლობაში, მსოფლიოს მასშტაბით, ვაჭრობის მოცულობა გაზრდილია 3.7 პროცენტით. ამასთან, აღსანიშნავია, რომ მსოფლიო ვაჭრობის ზრდის პარალელურად 2024 წელს უფრო მეტად 8.4 პროცენტით არის გაზრდილი საქართველოს სავაჭრო ბრუნვა: 2024 წელს საქონლის ექსპორტის ზრდა დაფიქსირდა 7.8 პროცენტზე, საქონლის იმპორტი გაზრდილია 8.6 პროცენტით.

**რეგიონული რისკები**

აღსანიშნავია, რომ 2024 წლის სახელმწიფო ბიუჯეტზე (2023 წლის დეკემბერი) თანდართული სცენარების ანალიზის დოკუმენტში იდენტიფიცირებული რეგიონული რისკები ეხებოდა როგორც ეკონომიკური, ასევე - პოლიტიკური ხასიათის რისკებს და გამომწვევ მიზეზებად სახელდებოდა როგორც ნავთობსა და ნედლეულზე ქვეყნების დამოკიდებულება, ასევე რუსეთის უკრაინაში შეჭრის შედეგად რეგიონში არსებული პოლიტიკური პრობლემები და არამდგრადობა. აქვე აღნიშნული იყო, რომ რუსეთის მიმართ დაწესებული სხვადასხვა ტიპის სანქციები რუსეთთან ეკონომიკურად დაკავშირებულ ქვეყნებზეც მოახდენდა გავლენას. 2024 წელს კვლავ შენარჩუნებულია გასულ წელს დაწყებული რეგიონული რისკები, რაც გულისხმობდა რუსეთის მიერ უკრაინაში შეჭრის შედეგად არსებულ გავლენებს მსოფლიოს ეკონომიკური განვითარების პერსპექტივებზე. როგორც 2024 წლის ბიუჯეტის კანონის თანდართულ სცენარების დოკუმენტში იყო აღნიშნული, რეგიონში არსებული ომისა და კვლავ მაღალი გაურკვევლობის გამო, ასევე ბოლო პერიოდში სომხეთსა და აზერბაიჯანს შორის გამწვავებული მდგომარეობის გამო კიდევ უფრო მძიმდებოდა რეგიონული რისკების შესაძლო ეფექტები, ვინაიდან აღნიშნული იწვევს ინვესტიციების განხორციელებასთან დაკავშირებით და განწყობის გაუარესება რეგიონის ქვეყნების, მათ შორის, საქართველოს მიმართ. 2024 წელს პირდაპირი უცხოური ინვესტიციები შემცირდა 30 პროცენტით, 2023 წელს 16 პროცენტიანი შემცირების შემდეგ. სიტუაცია შენარჩუნებულია რუსეთის მიმართ დაწესებული სანქციების მხრივ და კვლავ მაღალია გაურკვევლობა აღნიშნული რისკების მოგვარების მიმართ. ამასთან, საქათველოს ეკონომიკური ზრდა დაგეგმილთან შედარებით მაღალ ნიშნულზე დაფიქსირდა და 9.4 პროცენტი შეადგინა, ხოლო ინფლაცია მიზნობრივ მაჩვენებელზე დაბალი იყო. შესაბამისად, შეიძლება ითქვას, რომ რეგიონული რისკები 2024 წელს ნაწილობრივ რეალიზდა.

**გამკაცრებული მონეტარული პოლიტიკის შენარჩუნება**

აღსანიშნავია, რომ გამკაცრებული მონეტარული პოლიტიკის შენარჩუნების რისკი გამოწვეული იყო რუსეთ-უკრაინის ომისა და რუსეთის ფედერაციის წინააღმდეგ დაწესებული სანქციების შედეგად გაზრდილი ნავთობისა და სურსათის ფასებით, რასაც თან დაერთო მიწოდების ჯაჭვის შეფერხება, ვინაიდან რუსეთი და უკრაინა სასოფლო-სამეურნეო საქონლის ძირითად მიმწოდებლებს წარმოადგენენ და არსებულმა კონფლიქტმა შეაფერხა როგორც ნედლი ნავთობის, ასევე ბუნებრივი აირისა და საკვების მიწოდება და საბოლოოდ გაიზარდა მსოფლიო ინფლაცია. როგორც 2024 წლის ბიუჯეტის კანონის თანდართული სცენარების დოკუმენტში იყო აღნიშნული, ბოლო პერიოდში ინფლაციის დასტაბილურებისა და შემცირების მიუხედავად, უკრაინაში მიმდინარე კონფლიქტის ფონზე მოსალოდნელი იყო, რომ ინფლაციურ ზეწოლას კვლავ ეჩინა თავი საშუალოვადიან პერიოდში.

გამკაცრებული მონეტარული პოლიტიკის შენარჩუნების რისკი არ მატერიალიზდა 2024 წელს. აღნიშნული გამომდინარეობს იქიდან, რომ ქვეყნებმა ინფლაციის მეტნაკლებად დასტაბილურების შემდეგ დაიწყეს გამკაცრებული მონეტარული პოლიტიკიდან ნელ-ნელა გამოსვლა, რაც ეკონომიკური აქტივობის გაუმჯობესებაშიც აისახა. მათ შორის, ინგლისის ბანკის მიხედვით, 2024 ნოემბრში საპროცენტო განაკვეთი 4.75 პროცენტზე იყო, რაც 2023 წლის ბოლო მაჩვენებელზე დაბალია. 2023 წლის დეკემბერში ინგლისის ბანკის მონეტარული პოლიტიკის განაკვეთი 5.25 პროცენტი იყო, მომდევნო წლის აგვისტოში 5.0 პროცენტამდე შემცირდა, ნოემბერში განაკვეთი კვლავ შემცირდა და 4.75 პროცენტი შეადგინა. შესაბამისად, 2024 წელს დაფიქსირდა ინგლისის ბანკის მიერ მონეტარული პოლიტიკის შერბილება.

ევროპის ცენტრალური ბანკის საპროცენტო განაკვეთი 2023 წლის ბოლოს 4.5 პროცენტს შეადგენდა. ხოლო 2024 წელს ბანკმა დაიწყო გამკაცრებული მონეტარული პოლიტიკიდან გამოსვლა და 2024 წლის ბოლოს საპროცენტო განაკვეთმა 3.15 პროცენტი შეადგინა.

რაც შეეხება აშშ-ს, ცენტრალურმა ბანკმა (ფედერალური სარეზერვო ბანკი) საპროცენტო განაკვეთი შეამცირა და 4.25-4.5 პროცენტის ფარგლებშია. აღსანიშნავია, რომ 2023 წლის დეკემბრის ბოლოს დაფიქსირებული 5.5 პროცენტიდან (5.25-5.50) 2024 წლის სექტემბერში პოლიტიკის განაკვეთი შემცირდა 4.75-5.0 პროცენტამდე, ხოლო ნოემბერში კვლავ შემცირდა 0.25 პროცენტული პუნქტით, 4.25-4.75 პროცენტამდე. 2024 წლის დეკემბერს განხორციელებული ცვლილების შედეგად ფედ-ის პროცენტი 2024 წლის ბოლოსთვის 4.25-4.5 პროცენტს შეადგენს. შესაბამისად, საპროცენტო განაკვეთები 2024 წელს შემცირებულია, რაც ამერიკაშიც მონეტარული პოლიტიკის შერბილების ტენდენციაზე მიუთითებს.

ამასთან, აღსანიშნავია, რომ საქართველოშიც არ ჰქონია ადგილი გამკაცრებული მონეტარული პოლიტიკის შენარჩუნებას და პირიქით, ეროვნულმა ბანკმა დაიწყო პოლიტიკის შერბილება, რის შედეგადაც რეფინანსირების განაკვეთი 2024 წლის განმავლობაში რამდენჯერმე შემცირდა და 2023 წლის ბოლოს არსებული 9.0-დან 2024 წლის ბოლოსთვის 8.0 პროცენტამდე შემცირდა.

**მსოფლიოში ეკონომიკური ზრდის მოსალოდნელი შემცირება**

როგორც რისკების ანალიზში იყო ნავარაუდევი, 2024 წელს ნაკლებად იყო მოსალოდნელი მსოფლიოში ეკონომიკის გაუმჯობესება საშუალოვადიან პერიოდში, მსოფლიოში მიმდინარე პროცესებიდან გამომდინარე. მსოფლიოში ეკონომიკური ზრდის მოსალოდნელი შემცირების რისკის რეალიზება დაკავშირებული იყო როგორც მოთხოვნის შემცირებასთან, ასევე - მიწოდების უარყოფით შოკთან, რასაც შესაძლოა კვლავ გამოეწვია როგორც ფასების ზრდა, ასევე ეკონომიკური აქტივობის შემცირება. ცენტრალური ბანკების მიერ საპროცენტო განაკვეთის ზრდის ან მაღალ ნიშნულზე შენარჩუნების შემთხვევაში ასევე შემცირდებოდა ეკონომიკური აქტივობა.

აღსანიშნავია, რომ მიუხედავად ზოგიერთ ქვეყანაში გაუარესებული ეკონომიკური მდგომარეობისა, ეკონომიკური ზრდის მოსალოდნელი შემცირების რისკი არ რეალიზდა 2024 წელს და ძირითადად დაფიქსირდა ეკონომიკური ზრდა. ამასთან, 2023 წლის ბოლოს მსოფლიოში მოსალოდნელი 2.9 პროცენტიანი ეკონომიკური ზრდის ნაცვლად (განვითარებული ქვეყნებისთვის პროგნოზი იყო 1.5 პროცენტიანი ზრდა, ხოლო განვითარებადი ქვეყნებისთვის - 4.0 პროცენტიანი ზრდა), 2024 წელს დაფიქსირდა პროგნოზირებულზე მაღალი, 3.2 პროცენტიანი ზრდა (წინასწარი შეფასებით, პროგნოზირებულზე მაღალი ზრდა დაფიქსირდა როგორც განვითარებულ (1.7 პროცენტი), ასევე - განვითარებად (4.2 პროცენტი) ქვეყნებში), რაც გაუმჯობესებულ ეკონომიკურ აქტივობაზე მიუთითებს. რაც შეეხება საქართველოს, წინასწარი მონაცემებით, 2024 წელს დაფიქსირდა 9.4 პროცენტიანი ეკონომიკური ზრდა, პროგნოზირებული 9.0 პროცენტის ნაცვლად, 2023 წლის 7.8 პროცენტიანი ეკონომიკური ზრდის შემდეგ.

ცხრილში მოცემულია 2024 წლის სახელმწიფო ბიუჯეტზე (2023 წლის დეკემბერი) თანდართული სცენარების ანალიზის დოკუმენტში იდენტიფიცირებული რისკების რეალიზების მაჩვენებლები:

|  |  |  |  |
| --- | --- | --- | --- |
| **რისკები** | **არ არის რეალიზებული** | **ნაწილობრივ რეალიზებულია** | **რეალიზებულია** |
| ფულადი შემოდინების შემცირება |  |  | **X** |
| ტურიზმის გლობალური სენტიმენტების გაუარესება | **X** |  |  |
| გლობალური სავაჭრო ბრუნვის შემცირება | **X** |  |  |
| რეგიონული რისკები |  | **X** |  |
| გამკაცრებული მონეტარული პოლიტიკის შენარჩუნება | **X** |  |  |
| მსოფლიოში ეკონომიკური ზრდის მოსალოდნელი შემცირება | **X** |  |  |